标题：建本
名词解释
【词目】建本
【读音】jiàn běn 
【释义】建立根基；奠定基础。 
【出处】汉·刘向 《说苑·建本》：“君子贵建本而重立始。”
【示例】《三国志·魏志·毛玠传》：“今袁绍、刘表虽士民众彊，皆无经远之虑，未有树基建本也。”
建本原文
孔子曰：“君子务本，本立而道生。”夫本不正者末必倚，始不盛者终必衰。诗云： 
“原隰既平，泉流既清”。本立而道生，春秋之义；有正春者无乱秋，有正君者无危国，易 
曰：“建其本而万物理，失之毫厘，差以千里”。是故君子贵建本而重立始。 
魏武侯问元年于吴子，吴子对曰：“言国君必慎始也。”“慎始奈何？”曰：“正 
之”，“正之奈何？”曰：“明智，智不明，何以见正，多闻而择焉，所以明智也。是故古 
者君始听治，大夫而一言，士而一见，庶人有谒必达，公族请问必语，四方至者勿距，可谓 
不壅蔽矣；分禄必及，用刑必中，君心必仁，思君之利，除民之害，可谓不失民众矣；君身 
必正，近臣必选，大夫不兼官，执民柄者不在一族，可谓不权势矣。此皆春秋之意，而元年 
之本也。” 
孔子曰：行身有六本，本立焉，然后为君子立体有义矣，而孝为本；处丧有礼矣，而哀 
为本；战阵有队矣，而勇为本；政治有理矣，而能为本；居国有礼矣，而嗣为本；生才有时 
矣，而力为本。置本不固，无务丰末；亲戚不悦，无务外交；事无终始，无务多业；闻记不 
言，无务多谈；比近不说，无务修远。是以反本修迩，君子之道也。天之所生，地之所养， 
莫贵乎人人之道，莫大乎父子之亲，君臣之义；父道圣，子道仁，君道义，臣道忠。贤父之 
于子也，慈惠以生之，教诲以成之，养其谊，藏其伪，时其节，慎其施；子年七岁以上，父 
为之择明师，选良友，勿使见恶，少渐之以善，使之早化。故贤子之事亲，发言陈辞，应对 
不悖乎耳；趣走进退，容貌不悖乎目；卑体贱身，不悖乎心。君子之事亲以积德，子者亲之 
本也，无所推而不从命，推而不从命者，惟害亲者也，故亲之所安子皆供之。贤臣之事君 
也，受官之日，以主为父，以国为家，以士人为兄弟；故苟有可以安国家，利人民者不避其 
难，不惮其劳，以成其义；故其君亦有助之以遂其德。夫君臣之与百姓，转相为本，如循环 
无端，夫子亦云，人之行莫大于孝；孝行成于内而嘉号布于外，是谓建之于本而荣华自茂 
矣。君以臣为本，臣以君为本；父以子为本，子以父为本，弃其本，荣华槁矣。 
子路曰：负重道远者，不择地而休；家贫亲老者，不择禄而仕。昔者由事二亲之时，常 
食藜藿之实而为亲负米百里之外，亲没之后，南游于楚，从车百乘，积粟万钟，累茵而坐， 
列鼎而食，愿食藜藿负米之时不可复得也；枯鱼衔索，几何不蠹，二亲之寿，忽如过隙，草 
木欲长，霜露不使，贤者欲养，二亲不待，故曰：家贫亲老不择禄而仕也。 
伯禽与康叔封朝于成王，见周公三见而三笞，康叔有骇色，谓伯禽曰：“有商子者，贤 
人也，与子见之。”康叔封与伯禽见商子曰：“某某也，日吾二子者朝乎成王，见周公三见 
而三笞，其说何也？”商子曰：“二子盍相与观乎南山之阳有木焉，名曰桥。”二子者往观 
乎南山之阳，见桥竦焉实而仰，反以告乎商子，商子曰：“桥者父道也。”商子曰：“二子 
盍相与观乎南山之阴，有木焉，名曰梓。”二子者往观乎南山之阴，见梓勃焉实而俯，反以 
告商子，商子曰：“梓者、子道也。”二子者明日见乎周公，入门而趋，登堂而跪，周公拂 
其首，劳而食之曰：“安见君子？”二子对曰：“见商子。”周公曰：“君子哉！商子也。” 
曾子芸瓜而误斩其根，曾皙怒，援大杖击之，曾子仆地；有顷苏，蹶然而起，进曰： 
“曩者参得罪于大人，大人用力教参，得无疾乎！”退屏鼓琴而歌，欲令曾皙听其歌声，令 
知其平也。孔子闻之，告门人曰：“参来勿内也！”曾子自以无罪，使人谢孔子，孔子曰： 
“汝闻瞽叟有子名曰舜，舜之事父也，索而使之，未尝不在侧，求而杀之，未尝可得；小棰 
则待，大棰则走，以逃暴怒也。今子委身以待暴怒，立体而不去，杀身以陷父，不义不孝， 
孰是大乎？汝非天子之民邪？杀天子之民罪奚如？”以曾子之材，又居孔子之门，有罪不自 
知处义，难乎！ 
伯俞有过，其母笞之泣，其母曰：“他日笞子未尝见泣，今泣何也？”对曰：“他日俞 
得罪笞尝痛，今母力不能使痛，是以泣。”故曰父母怒之，不作于意，不见于色，深受其 
罪，使可哀怜，上也；父母怒之，不作于意，不见其色，其次也；父母怒之，作于意，见于 
色，下也。 
成人有德，小子有造，大学之教也；时禁于其未发之曰预，因其可之曰时，相观于善之 
曰磨，学不陵节而施之曰驯。发然后禁，则扞格而不胜；时过然后学，则勤苦而难成；杂施 
而不逊，则坏乱而不治；独学而无友，则孤陋而寡闻。故曰有昭辟雍，有贤泮宫，田里周 
行，济济锵锵，而相从执质，有族以文。 
周召公年十九，见正而冠，冠则可以为方伯诸侯矣。人之幼稚童蒙之时，非求师正本， 
无以立身全性。夫幼者必愚，愚者妄行；愚者妄行，不能保身，孟子曰：人皆知以食愈饥， 
莫知以学愈愚，故善材之幼者必勤于学问以修其性。今人诚能砥砺其材，自诚其神明，睹物 
之应，信道之要，观始卒之端，览无外之境，逍遥乎无方之内，彷徉乎尘埃之外，卓然独 
立，超然绝世，此上圣之所游神也。然晚世之人，莫能闲居心思，鼓琴读书，追观上古，友 
贤大夫；学问讲辩日以自虞，疏远世事分明利害，筹策得失，以观祸福，设义立度，以为法 
式；穷追本末，究事之情，死有遗业，生有荣名；此皆人材之所能建也，然莫能为者，偷慢 
懈堕，多暇日之故也，是以失本而无名。夫学者，崇名立身之本也，仪状齐等而饰貌者好， 
质性同伦而学问者智；是故砥砺琢磨非金也，而可以利金；诗书壁立，非我也，而可以厉 
心。夫问讯之士，日夜兴起，厉中益知，以分别理，是故处身则全，立身不殆，士苟欲深明 
博察，以垂荣名，而不好问讯之道，则是伐智本而塞智原也，何以立躯也？骐骥虽疾，不遇 
伯乐，不致千里；干将虽利，非人力不能自断焉；乌号之弓虽良，不得排檠，不能自任；人 
才虽高，不务学问，不能致圣。水积成川，则蛟龙生焉；土积成山，则豫樟生焉；学积成 
圣，则富贵尊显至焉。千金之裘，非一狐之皮；台庙之榱，非一木之枝；先王之法，非一士 
之智也。故曰：讯问者智之本，思虑者智之道也。中庸曰：“好问近乎智，力行近乎仁，知 
耻近乎勇。”积小之能大者，其惟仲尼乎！学者所以反情治性尽才者也，亲贤学问，所以长 
德也；论交合友，所以相致也。诗云：“如切如磋，如琢如磨”，此之谓也。 
今夫辟地殖谷，以养生送死，锐金石，杂草药以攻疾，各知构室屋以避暑雨，累台榭以 
避润湿，入知亲其亲，出知尊其君，内有男女之别，外有朋友之际，此圣人之德教，儒者受 
之传之，以教诲于后世。今夫晚世之恶人，反非儒者曰：何以儒为？如此人者，是非本也， 
譬犹食谷衣丝，而非耕织者也；载于船车，服而安之，而非主匠者也；食于釜甑，须以生 
活，而非陶冶者也；此言违于情而行蒙于心者也。如此人者，骨肉不亲也，秀士不友也，此 
三代之弃民也，人君之所不赦也。故诗云：“投畀豺虎，豺虎不食，投畀有北，有北不受， 
投畀有昊。”此之谓也。 
孟子曰：人知粪其田，莫知粪其心；粪田莫过利曲得粟，粪心易行而得其所欲。何谓粪 
心？博学多闻；何谓易行？一性止淫也。 
子思曰：学所以益才也，砺所以致刃也，吾尝幽处而深思，不若学之速；吾尝跂而望， 
不若登高之博见。故顺风而呼，声不加疾而闻者众；登丘而招，臂不加长而见者远。故鱼乘 
于水，鸟乘于风，草木乘于时。 
孔子曰：可以与人终日而不倦者，其惟学乎！其身体不足观也，其勇力不足惮也，其先 
祖不足称也，其族姓不足道也；然而可以闻四方而昭于诸侯者，其惟学乎！诗曰：“不僭不 
亡，率由旧章”，夫学之谓也。 
孔子曰：鲤，君子不可以不学，见人不可以不饰；不饰则无根，无根则失理；失理则不 
忠，不忠则失礼，失礼则不立。夫远而有光者，饰也；近而逾明者，学也。譬之如污池，水 
潦注焉，菅蒲生之，从上观之，知其非源也。 
公扈子曰：有国者不可以不学，春秋，生而尊者骄，生而富者傲，生而富贵，又无鉴而 
自得者鲜矣。春秋，国之鉴也，春秋之中，弑君三十六，亡国五十二，诸侯奔走不得保社稷 
者甚众，未有不先见而后从之者也。 
晋平公问于师旷曰：“吾年七十欲学，恐已暮矣。”师旷曰：“何不炳烛乎？”平公 
曰：“安有为人臣而戏其君乎？”师旷曰：“盲臣安敢戏其君乎？臣闻之，少而好学，如日 
出之阳；壮而好学，如日中之光；老而好学，如炳烛之明。炳烛之明，孰与昧行乎？”平公 
曰：“善哉！” 
河间献王曰：“汤称学圣王之道者，譬如日焉；静居独思，譬如火焉。夫舍学圣王之 
道，若舍日之光，何乃独思火之明也；可以见小耳，未可用大知，惟学问可以广明德慧也。” 
梁丘据谓晏子曰：“吾至死不及夫子矣。”晏子曰：“婴闻之，为者常成，行者常至； 
婴非有异于人也，常为而不置，常行而不休者，故难及也。” 
宁越，中牟鄙人也，苦耕之劳，谓其友曰：“何为而可以免此苦也？”友曰：“莫如 
学，学二十年则可以达矣。”宁越曰：“请十五岁，人将休，吾将不休；人将卧，吾不敢 
卧。”十五岁学而周威公师之。夫走者之速也，而过二里止；步者之迟也，而百里不止。今 
宁越之材而久不止，其为诸侯师，岂不宜哉！ 
孔子谓子路曰：“汝何好？”子路曰：“好长剑。”孔子曰：“非此之问也，请以汝之 
所能，加之以学，岂可及哉！”子路曰：“学亦有益乎？”孔子曰：“夫人君无谏臣则失 
政；士无教交，则失德；狂马不释其策，操弓不返于檠；木受绳则直，人受谏则圣；受学重 
问，孰不顺成；毁仁恶士，且近于刑。君子不可以不学。”子路曰：“南山有竹，弗揉自 
直，斩而射之，通于犀革，又何学为乎？”孔子曰：“括而羽之，镞而砥砺之，其入不益深 
乎？”子路拜曰：“敬受教哉！” 
子路问于孔子曰：“请释古之学而行由之意，可乎？”孔子曰：“不可，昔者东夷慕诸 
夏之义，有女，其夫死，为之内私婿，终身不嫁，不嫁则不嫁矣，然非贞节之义也；苍梧之 
弟，娶妻而美好，请与兄易，忠则忠矣，然非礼也。今子欲释古之学而行子之意，庸知子用 
非为是，用是为非乎！不顺其初，虽欲悔之，难哉！” 
丰墙硗下未必崩也，流行潦至，坏必先矣；树本浅，根垓不深，未必橛也，飘风起，暴 
雨至，拔必先矣。君子居于是国，不崇仁义，不尊贤臣，未必亡也；然一旦有非常之变，车 
驰人走，指而祸至，乃始干喉燋唇，仰天而叹，庶几焉天其救之，不亦难乎？孔子曰：“不 
慎其前，而悔其后，虽悔无及矣。”诗曰：“啜其泣矣，何嗟及矣”？言不先正本而成忧于 
末也。 
虞君问盆成子曰：“今工者久而巧，色者老而衰；今人不及壮之时，益积心技之术，以 
备将衰之色，色者必尽乎老之前，知谋无以异乎幼之时。可好之色，彬彬乎且尽，洋洋乎安 
托无能之躯哉！故有技者不累身而未尝灭，而色不得以常茂。” 
齐桓公问管仲曰：“王者何贵？”曰：“贵天。”桓公仰而视天，管仲曰：“所谓天 
者，非谓苍苍莽莽之天也；君人者以百姓为天，百姓与之则安，辅之则强，非之则危，背之 
则亡。”诗云：“人而无良，相怨一方”。民怨其上，不遂亡者，未之有也。 
河间献王曰：“管子称仓廪实，知礼节；衣食足，知荣辱。”夫谷者，国家所以昌炽， 
士女所以姣好，礼义所以行，而人心所以安也。尚书五福以富为始，子贡问为政，孔子曰： 
富之，既富乃教之也，此治国之本也。 
文公见咎季，其庙傅于西墙，公曰：“孰处而西？”对曰：“君之老臣也。”公曰： 
“西益而宅。”对曰：“臣之忠，不如老臣之力，其墙坏而不筑。”公曰：“何不筑？”对 
曰：“一日不稼，百日不食。”公出而告之仆，仆●首于轸曰：“吕刑云：‘一人有庆，兆 
民赖之。’君之明，群臣之福也，乃令于国曰：毋淫宫室，以妨人宅，板筑以时，无夺农 
功。” 
楚恭王多宠子，而世子之位不定。屈建曰：“楚必多乱。夫一兔走于街，万人追之；一 
人得之，万人不复走。分未定，则一兔走，使万人扰；分已定，则虽贪夫知止。今楚多宠子 
而嫡位无主，乱自是生矣。夫世子者，国之基也，而百姓之望也；国既无基，又使百姓失 
望，绝其本矣。本绝则挠乱，犹兔走也。”恭王闻之，立康王为太子，其后犹有令尹围，公 
子弃疾之乱也。 
晋襄公薨，嗣君少，赵宣子相，谓大夫曰：“立少君，惧多难，请立雍；雍长，出在 
秦，秦大，足以为援。”贾季曰：“不若公子乐，乐有宠于国，先君爱而仕之翟，翟是以为 
援。”穆嬴抱太子以呼于庭曰：“先君奚罪，其嗣亦奚罪，舍嫡嗣不立而外求君子。”出朝 
抱以见宣子曰：“恶难也，故欲立长君，长君立而少君壮，难乃至矣。”宣子患之，遂立太 
子也。 
赵简子以襄子为后，董安于曰：“无恤不才，今以为后，何也？”简子曰：“是其人能为社稷忍辱。”异
日，智伯与襄子饮，而灌襄子之首，大夫请杀之，襄子曰：“先君之立我也，曰能为社稷忍辱，岂曰能刺
人哉！”处十月，智伯围襄子于晋阳，襄子疏队而击之，大败智伯，漆其首以为酒器。《蔡氏九儒书》板清光绪十二年(1886年)刻。50年代麻沙镇征集。现存338片，每片长29.7厘米，宽21.7厘米，厚约1.5厘米。扉页版文刻“光绪丙戍秋重镌”、“潭阳蔡氏九儒书”、“庐峰书院藏板”字样。刻板笔画均匀，深浅适中，粗细得当。蔡氏九儒系指蔡发、蔡元定、蔡渊、蔡沆、蔡沈、蔡格、蔡模、蔡抗、蔡权等9人。蔡氏祖孙四代皆有史绩。源自宋时，建阳系全国三大雕版印刷中心，刻书作坊集中于麻沙、崇化(今书坊村)两地，刊印之书称“麻沙版”、“书坊版”，统称“建本”。建本图书品类繁多，行销四方，麻沙、书坊也因而获得“图书之府”、“书林”之美誉。